‘ವಿಂಡೋಸೀಟ್’ನಲ್ಲಿ ಕುಳಿತು ನೋಡೋದೆ ಚೆಂದ ಅಂತಿದ್ದಾರೆ ನಿರೂಪ್

– ಎಲ್ಲರನ್ನ ಆಕರ್ಷಿಸುತ್ತಿರುವ ವಿಂಡೋಸೀಟ್ ಟೀಸರ್ !

ನಿರೂಪಕಿಯಾಗಿ, ನಟಿಯಾಗಿ ಗುರುತಿಸಿಕೊಂಡ ಶೀತಲ್ ಶೆಟ್ಟಿ ‘ವಿಂಡೋಸೀಟ್’ ಸಿನಿಮಾದಿಂದ ನಿರ್ದೇಶಕಿಯಾಗುತ್ತಿದ್ದಾರೆ. ಇದಾಗಲೇ ಎರಡು ಕಿರುಚಿತ್ರ ಮಾಡಿ ಗೆದ್ದವರು ಶೀತಲ್ ಶೆಟ್ಟಿ. ಆಕರ್ಷಕ ಟೈಟಲ್ ಮೂಲಕ ಸದ್ದು ಮಾಡುತ್ತಿರುವ ವಿಂಡೋಸೀಟ್ ಸಿನಿಮಾದ ಟೀಸರ್ ರಿಲೀಸ್ ಆಗಿದೆ.

ಇಷ್ಟು ದಿನ ‘ವಿಂಡೋಸೀಟ್’ ಎಂದಾಕ್ಷಣಾ ವಿಭಿನ್ನ ಟೈಟಲ್ ಅನ್ನಿಸುತ್ತಾ ಇತ್ತು. ಆದರೀಗ ಆ ವಿಂಡೋಸೀಟ್ ನ ಅನುಭವ ಮಾಡಿಕೊಟ್ಟಿದೆ. ಟೀಸರ್. ಟ್ರೈನ್ ಜರ್ನಿ ಮಾಡಿದ ಎಲ್ಲರಿಗೂ ಈ ವಿಂಡೋಸೀಟ್ ಹಿಂದೆ ಒಂದು ಕಥೆ ಇರುತ್ತೆ. ವಿಂಡೋಸೀಟ್ ನಲ್ಲಿ ಕುಳಿತು ಹೊರಗಿನ ಸೌಂದರ್ಯ ಸವಿಯುವುದೇ ಒಂದು ಖುಷಿ. ಆ ಸೌಂದರ್ಯ ಸವಿಯೋದಕ್ಕೆ ಹೋಗಿ.

ವಿಂಡೋಸೀಟ್ ನಲ್ಲಿ ಒಂದು ಮಧುರ ಪ್ರೇಮ ಕಥೆ ಅಡಗಿದೆ. ಇಬ್ಬರು ನಾಯಕಿಯರ ಪ್ರೀತಿಯ ಜಗತ್ತು ಇದರಲ್ಲಿ ತೆರೆದುಕೊಂಡಿದೆ. ತಾನಿಷ್ಟಪಟ್ಟ ಹುಡುಗಿ ಒಂದು ಕಡೆ. ತನ್ನನ್ನು ಇಷ್ಟ ಪಡುತ್ತಿರುವ ಹುಡುಗಿ ಇನ್ನೊಂದು ಕಡೆ. ಹುಟ್ಟಿ ಬೆಳೆದ ಹಳ್ಳಿಯ ಸೊಬಗು, ಊರ ಬಿಟ್ಟು ಬೇರೆಲ್ಲೋ ಸೇರಿ ಅಪ್ಪ-ಅಮ್ಮನ ನೆನಪಿಗಾಗಿ ಉಳಿದ ಆ ಮನೆಯ ನೆನಪುಗಳು ಎಲ್ಲವೂ ಟೀಸರ್ ನಲ್ಲಿ ಹಿಡಿದಿಡುತ್ತದೆ.

ರೊಮ್ಯಾಂಟಿಕ್ ಥ್ರಿಲ್ಲರ್ ಕಥೆಯಲ್ಲಿ ನಾಯಕನ ಹುಡುಗಿ ತೊಂದರೆಗೆ ಸಿಕ್ಕಾಗ ಆಕೆಯನ್ನ ಬಚಾವ್ ಮಾಡುವುದು ಹೇಗೆ, ಇನ್ನೊಬ್ಬಳು ನಾಯಕಿಯ ಕಥೆ ಏನು ಈ ಎಲ್ಲಾ ಪ್ರಶ್ನೆಗಳು ಸಾಕಷ್ಟು ಕುತೂಹಲವನ್ನ ಹುಟ್ಟು ಹಾಕಿವೆ. ಕಥೆಯ ತಿರುಳಂತು ತಿಳಿಯಿತು ಆದ್ರೆ ಮುಂದೇನು, ಕಥೆ ಸಾಗುವ ಮಾರ್ಗದ ಬಗ್ಗೆ ಪ್ರಶ್ನೆಗಳು ಹೆಚ್ಚಾಗಿವೆ. ಇದಕ್ಕೆಲ್ಲಾ ಉತ್ತರ ಸಿನಿಮಾದಲ್ಲಿದೆ.

ಶೀತಲ್ ಶೆಟ್ಟಿಯ ದೊಡ್ಡ ಕನಸು ಈ ವಿಂಡೋಸೀಟ್. ನಿರೂಪ್ ಭಂಡಾರಿಯನ್ನ ನಿರೂಪಿಸಿರುವ ರೀತಿ ಅದ್ಭುತವಾಗಿದೆ. ಸ್ಯಾಂಡಲ್‍ವುಡ್ ನಲ್ಲಿ ಇತ್ತೀಚೆಗೆ ಬ್ಯುಸಿ ಎನಿಸಿಕೊಂಡಿರುವ ಅಮೃತಾ ಅಯ್ಯರ್ ಮತ್ತು ಸಂಜನಾ ಆನಂದ್ ನಾಯಕಿಯರಾಗಿದ್ದಾರೆ. ಸುಂದರ ಸ್ಥಳಗಳಲ್ಲಿ ಚಿತ್ರೀಕರಣ ಮಾಡಿದ್ದು, ಟೀಸರ್ ನಲ್ಲಿ ಆ ಸೌಂದರ್ಯವನ್ನು ಕಟ್ಟಿಕೊಟ್ಟಿದ್ದಾರೆ.

ರವಿಶಂಕರ್, ಮಧುಸೂದನ್ ರಾವ್, ಲೇಖಾ ನಾಯ್ಡು, ಸೂರಜ್ ಸೇರಿದಂತೆ ಹಲವರು ಚಿತ್ರದ ತಾರಾಬಳಗದಲ್ಲಿದ್ದಾರೆ. ಶೀತಲ್ ಶೆಟ್ಟಿ ನಿರ್ದೇಶನದ ವಿಂಡೋಸೀಟ್ ಗೆ ನಿರ್ಮಾಪಕ ಜಾಕ್ ಮಂಜು ಬಂಡವಾಳ ಹೂಡಿದ್ದಾರೆ. ವಿಘ್ನೇಶ್ ರಾಜ್ ಕ್ಯಾಮೆರಾದಲ್ಲಿ ಸುಂದರ ಸಿನಿಮಾ ಸೆರೆಯಾಗಿದ್ದು, ಮ್ಯಾಜಿಕಲ್ ಕಂಪೋಸರ್ ಅರ್ಜುನ್ ಜನ್ಯ ಸಂಗೀತ ನೀಡಿದ್ದಾರೆ.